作者:韓翃
標題:寄贈虢州張參軍
內容:三十事諸侯，賢豪冠北州。桃花迎駿馬，蘇合染輕裘。觀妓將軍第，題詩關尹樓。青林朝送客，綠嶼晚回舟。好慄分通子，名香贈莫愁。洗杯新酒熟，把燭故人留。百雉歸雲過，千峰宿雨收。蒹葭露下晚，菡萏水中秋。憶昨陪行樂，常時接獻酬。佳期雖霧散，惠問亦川流。開卷酲堪解，含毫思苦抽。無因達情意，西望日悠悠。